b'\n_START_ARTICLE_\nMalta\n_START_SECTION_\nHistorie\n_START_PARAGRAPH_\nMed sin centrale placering i Middelhavet har Malta til alle tider v\xc3\xa6ret ombejlet, ikke mindst i krigstider. \xc3\x98erne har i tidens l\xc3\xb8b v\xc3\xa6ret under b\xc3\xa5de f\xc3\xb8nikisk, arabisk, normannisk og britisk herred\xc3\xb8mme. Fra 1530-1798 var landet under Johanniterordenen, hvis medlemmer derfor ofte bliver kaldt malteserridderne._NEWLINE_I 1565 ankom en stor osmannisk (tyrkisk) styrke for at erobre \xc3\xb8en, dette medf\xc3\xb8rte en blodig og voldsom belejring. Den osmanniske styrke var i alt p\xc3\xa5 mellem 22.000-48.000 mand, de sejlede til Malta fra Istanbul i en af de st\xc3\xb8rste armadaer siden antikkens tid. Undervejs i belejringen fik tyrkerne forst\xc3\xa6rkning af nordafrikanske pirater. Forsvarerne, der bestod af Johanitterriddere, lokale maltesere og spanske tropper, talte 6.100-8.500. Efter over fire m\xc3\xa5neders belejring, hvorunder de bl.a. afsk\xc3\xb8d ca. 130.000 kanonkugler, trak tyrkerne sig den 11. september 1568. De efterlod 20.000-25.000 egne d\xc3\xb8de, mens forsvarerne havde mistet ca 2.500 soldater og ca 7.000 civile maltesere. Hovedstaden p\xc3\xa5 Malta, Valetta, er opkaldt efter johanitterordenens leder af forsvaret, Jean de Valette._NEWLINE_Under 2. verdenskrig var Malta endnu en gang i centrum p\xc3\xa5 grund af den geografiske n\xc3\xa6rhed til Italien. \xc3\x98erne blev s\xc3\xb8nderbombet af aksemagterne, og Malta modtog under krigen George Cross for civilbefolkningens tapperhed. Korset indg\xc3\xa5r nu i Maltas flag.\n_START_SECTION_\nStyreform\n_START_PARAGRAPH_\nMaltas regering ledes af den partileder, som har flertal i etkammerparlamentet, repr\xc3\xa6sentanternes hus, der p\xc3\xa5 maltesisk kendes som Il-Kamra tad-Deputati.\n_START_SECTION_\nErhverv\n_START_PARAGRAPH_\nTurisme er vigtig for Malta, men andre dele af servicesektoren er ogs\xc3\xa5 i v\xc3\xa6kst. De to traditionelle erhvervsgrene er landbrug og fiskeri. Landbrug bliver overvejende drevet p\xc3\xa5 Gozo. Der dyrkes forskellige gr\xc3\xb8nsags og kornarter og vin. Alligevel er Malta kun selvforsynende med 20\xc2\xa0% af f\xc3\xb8devarerne.\n_START_SECTION_\nTurisme\n_START_PARAGRAPH_\nI Danmark er Malta kendt som et popul\xc3\xa6rt feriem\xc3\xa5l for charterturister. Omkring 1,2 millioner turister bes\xc3\xb8ger hvert \xc3\xa5r Malta. Det er tre gange flere end der er beboere. Infrastrukturen for turister er blevet forbedret meget i l\xc3\xb8bet af \xc3\xa5rene og et st\xc3\xb8rre antal hoteller findes p\xc3\xa5 \xc3\xb8en, selvom overudvikling og nedrivning af traditionelle boliger er en voksende bekymring. Et stigende antal maltesere tager nu v\xc3\xa6k fra \xc3\xb8en p\xc3\xa5 ferie.'